Inwoners van Edenville kry hul huise se titelaktes | Netwerk24
Deur Alet van der Walt 16 Oktober 2019 11:46
Inwoners van Edenville in die Vrystaat het Woensdag as huurders by 'n kerksaal op die dorp ingestap en as huiseienaars uitgestap, sê die Khaya Lam-stigting in 'n mediaverklaring.
Danksy 'n borgskap deur BetterBond, die Ngwathe-munisipaliteit en die Vryemarkstigting se Khaya Lam-projek het 115 inwoners, wat al dekades in staatshuise woon, titelaktes van die huise ontvang.
Khaya Lam beteken my huis.
BetterBond se hoof, Carl Coetzee, en die burgemeester van Ngwathe, Joey Mochela, was teenwoordig.
Perry Feldman van Khaya Lam sê die oorhandiging maak 'n tasbare verskil in mense se lewens omdat huiseienaars geld by banke kan leen om hul kinders te laat studeer of om kleinsakeondernemings te begin.
Inwoners van Edenville het Woensdag danksy 'n inisiatief deur die Vryemarkstigting die titelaktes van hul huise ontvang.Foto: verskaf
Hy sê Edenville is een van die armste gemeenskappe in die land, en die titelaktes maak 'n verskil in mense se lewens en gee die gebied 'n welkome ekonomiese hupstoot.
BetterBond, die hoofborg, het van plaaslike spyseniers gebruik gemaak en ook ander aankope plaaslik gedoen om die dorp te ondersteun, sê Feldman.
Feldman sê Khaya Lam help inwoners om hul menswaardigheid terug te kry omdat apartheid hulle die reg ontneem het om eiendom te besit.
Hoewel hulle jare lank in hul huise in die townships woon, kon hulle nooit bewys dat die huise aan hulle behoort nie.
Coetzee het aan die ontvangers gesê sy maatskappy is passievol oor huiseienaarskap in Suid-Afrika en daarom steun hulle die Khaya Lamp-projek.
" 'n Titelakte is baie meer as net 'n stuk papier of 'n stuk grond of 'n huis. Dit beteken waardigheid en finansiële sekerheid," het hy gesê.
Die Vryemarkstigting is al langer as 40 jaar besig om te help om die titelaktes van ou apartheidsnedersettings in volwaardige titelaktes om te skakel, sê Feldman.
Die stigting het al 8 149 titelaktes laat uitreik en so meer as R1 miljard se dooie kapitaal ontsluit.